Ndi no Moziŋ Poloŋ Yis Mba ŋa bi ŋamataŋ ŋa, bi aneŋ lau Juda ŋa sili bo domba Pasova ŋa u, di ŋaseŋomi suŋguŋ ndi Yisu ŋgu, “Kamiŋ taeŋgiŋ ŋgu yamamasaŋ Moziŋ Pasova ŋgu kauŋ ŋiŋ yala ŋa ŋeŋ eneŋ?”
De Yisu kiki aŋa ŋaseŋomi luwa ma guŋguŋ ndi suwa, “Moto molaŋ Jerusalem miŋa, ma mbuwa wa mitapi tambu nuwaŋ sa aneŋ kibalaŋ aleŋ wiliŋ nuwaŋ. Miŋiŋ ae mindiŋ aŋa ŋataŋ ŋa za miŋa.
Ma muŋguŋ ndi za ŋataŋ, ‘Yomoaŋ kuduwaga kisi kai gu za ŋalaloŋ ŋaleŋ ŋa, ŋgu ae tu aŋa ŋaseŋomi ŋgu siŋ Moziŋ Pasova ŋa ŋeŋ kamiŋ za.’
Ma ae wa tu ŋalaloŋ gabo nuwaŋ ŋeŋ za ta ŋa paba ŋa ndi mbuwa. Tebo tu gele kalibe ŋgu katiŋ Moziŋ Pasova ŋa taŋ ŋalaloŋ ta, ma mimasaŋ gele ŋeŋ danaŋ.”
Ma ŋaseŋomi luwa danaŋ soto molaŋ si, ma sitapi gele kalibe sa gindiŋ Yisu guŋguŋ, ma simasaŋ Pasova.
Yisu guŋguŋ ko ŋgu tambu nuwaŋ waŋguŋ ae ko
Ndi ya ginai gi Yisu magiŋ aŋa ŋaseŋomi 12 sindi za ta si.
Sasonoŋ ma siŋ gele sumoaŋ, ma Yisu guŋguŋ, “Biaŋoŋ kiya waŋguŋ ndi mbiya, ŋgu mamiŋ nuwaŋ waŋguŋ kiya ko. Tambu ta talati di gonoŋ ma giŋ gele giŋ kiya.”
Biŋ ta kunuŋ saŋiŋ ŋalaloŋ ŋapuŋa gabo, ma siya tiyaŋoŋ tiyaŋoŋ suŋguŋ ndi ae, “Moaŋ kiya, ma mba?”
Ma aguŋguŋ ndi siya, “Tambu ta ae mbiya lau 12 mamiŋ nuwaŋ, di talati deneŋ yomiŋ su bele tiyaŋoŋ.
Gele ta wa ŋaŋoŋ si pi Talameŋ ŋa Kole, gindiŋ biŋ aneŋ propet soto geŋ i. Tiyaŋoŋ tambu aneŋ ŋgu ŋguŋ kiya ko, de wa tapi ŋapuŋa gabo sa, ma gu danaŋ ŋa aŋa nawa ŋgu ga ae taŋ, de wa anda.”
Yisu gilibuŋ Moziŋ Dabuŋ
Ndi no sasiŋ moziŋ sumoaŋ, de Yisu giga poloŋ, guŋguŋ daŋge, ge koloko, ma kuluboŋ ndi siya. Ma aguŋguŋ, “Miga ma muŋ, yowaŋ masaloŋ ta deneŋ.”
Ma aiga mbi waen ŋa nuwaŋ ma guŋguŋ daŋge, de kiki ndi siya ma siya kalibe sumuŋ.
Aguŋguŋ ndi siya, “Yowaŋ maseŋ ŋgu tamoatiŋ taki ŋiŋ ŋa ta deneŋ, di kiya wazuwi u lau kalibe ŋa.
Biaŋoŋ kiya waŋguŋ ndi mbiya ŋgu kiya wamuŋ waen umbau taŋ naŋ ŋindiŋ Azi ŋa guliŋ mbo si andaneŋ, ma ndi no danaŋ kiya wamuŋ umbau.”
Sumbuliya sasiwe dabuŋ nuwaŋ, ma siminaŋ sisi sindi Ba Olib si.